สรรพากรชงคลังคงแวต7% อีก 2 ปี พยุงเศรษฐกิจจากพิษโควิด
สรรพากรชงคงแวต 7% อีก 2 ปี ให้คลังตัดสินใจเสนอ ครม. คาดว่าวิกฤตลากยาวต้องช่วยลดภาระประชาชนและผู้ประกอบการ
20 ส.ค. 2564

แหล่งข่าวกระทรวงการคลัง เปิดเผยว่า กรมสรรพากรอยู่ระหว่างการเสนอกระทรวงการคลัง ส่งเรื่องให้คณะรัฐมนตรี (ครม.) เห็นชอบให้ลดภาษีมูลค่าเพิ่มจาก 10% เหลือ 7% ที่จะสิ้นสุดในวันที่ 30 ก.ย. 2564 นี้ ออกไปอีก 1-2 ปี เพื่อเบาเทาความเดือดร้อนประชาชนและผู้ประกอบการที่ได้รับผลกระทบจากโควิด-19"สถานการณ์เศรษฐกิจที่ได้รับผลกระทบรุนแรงจากการระบาดโควิดตอนนี้ เป็นไปไม่ได้ที่จะมีการขึ้นภาษีแวต ดังนั้นกรมสรรพากรจึงเสนอให้คลังพิจารณาการเก็บภาษีแวต 7% ออกไป 1 หรือ 2 ปี การที่เสนอให้ขยายนานถึง 2 ปีด้วย เพราะเห็นว่าโควิดยังกระทบกับเศรษฐกิจอีก 1-2 ปี ถึงจะเริ่มฟื้นตัวได้ และที่ผ่านมาการเสนอคงแวตก็จะมีทั้ง 1 ปี และขอขยายที่เดียว 2 ปี เลย หากเห็นว่าเศรษฐกิจมีปัญหามาก เพื่อให้ประชาชนและผู้ประกอบการมีความมั่นใจและวางแผนธุรกิจในระยาวได้" แหล่งข่าวกระทรวงการคลัง กล่าวแหล่งข่าว กล่าวว่า คงเก็บภาษีแวต 7% จะไม่กระทบกับการเก็บรายได้ปีงบประมาณ 2564 และ 2565 เนื่องจากการทำงบประมาณในส่วนของการประมาณการเก็บรายได้มีการประเมินไว้แล้วว่าจะไม่มีการเก็บภาษีแวตเพิ่มอยู่แล้ว โดยการขึ้นภาษีแวตทุก 1% จะทำให้รัฐบาลเก็บรายได้เพิ่มขึ้นประมาณ 7 หมื่นล้านบาทแหล่งข่าวจากกระทรวงการคลัง เปิดเผยว่า คาดว่านายอาคม เติมพิทยาไพสิฐ รมว.คลัง จะนำเรื่องให้มีการคงแวต 7% ออกไป 1 หรือ 2 ปี ให้ ครม. พิจารณาภายในเดือนนี้ เพื่อให้ผู้ประกอบการและประชาชนได้วางแผนในการลงทุนและเกิดความมั่นใจเศรษฐกิจมากขึ้น"การคงภาษีแวต 7% ไม่ได้ขึ้นเป็น 10% ทำให้รัฐบาลเก็บภาษีได้น้อยลง แต่เป็นผลดีกับเศรษฐกิจโดยรวมมากกว่า เพราะในวิกฤตโควิดที่เศรษฐกิจขยายตัวลดลงมาก ประชาชนและผู้ประกอบการมีรายได้ลดลง แต่รายจ่ายยังเท่าเดิม การขึ้นแวตตอนนี้จะเป็นการซ้ำเติมให้ประชาชนและผู้ประกอบการมีภาระมากขึ้น จนทำให้มีปัญหาเศรษฐกิจขยายตัวลดลงเพิ่มมากขึ้นไปอีก" แหล่งข่าวกระทรวงการคลัง กล่าว